BAGHDAD -- Pagkain ang dahilan kaya nagsuntukan ang dalawang piloto habang pinapalipad ang isang eroplano sa international flight ng Iraqi Airways.

Nagsimula ang girian sa pagitan ng piloto at co-pilot nito sa flight patungong Baghdad, Iraq mula sa Mashhad, Iran nang pigilan umano ng piloto ang isang cabin crew na magdala ng pagkain sa co-pilot dahil wala umano itong permiso mula sa kanya.

Nang makatapos kumain ang piloto, sinaktan saka ininsulto nito ang co-pilot, kaya pumagitna na sa kanila ang isang security agent, ayon sa liham ng co-pilot na ipinadala sa airline.

Sa kabila ng pag-aaway nila habang nasa flight, ligtas naman sila at ang higit 150 sakay ng eroplano na dumating sa Baghdad.

Ngunit hindi natapos sa eroplano ang kanilang pag-aaway.

Muling nag-away ang dalawang piloto nang tamaan at insultuhin uli ng piloto ang co-pilot nito.

"I had to defend myself," giit ng co-pilot matapos amining binawian n'ya ang kasamahan.

Pinaiimbestigahan na ng transport ministry ang insidente, ayon sa Iraqi Airways.

Parehong suspendido ang dalawa, na sinuguradong haharap sa pinakamalupit na parusa kabilang na ang lifetime flying ban.

Isinalin mula sa Agence France-Presse